《观海》
宋代·张侃

孔圣道不行，乘桴浮于海。非子深寓言，诚欲警不逮。

我生游江深，舟汎听自在。有时月初生，满天云去叆。

今朝到海边，潮迟立可待。固知源脉长，下藏鱼龙队。

想见景晴明，间亦露光彩。因尔观自然，天地能主宰。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。